En bøde på 250.000 kroner til firmaet og bøder på 50.000 kroner til henholdsvis en direktør og en medarbejder. Sådan lyder anklagemyndighedens krav, når det nordjyske computerfirma, Nordic Computer, om kort tid stilles for retten, fortæller P4 Nordjylland. Nordic computer med hovedsæde i Nørresundby og afdelinger i Horsens og Herlev er tiltalt for udførsel af computerudstyr til Iran uden tilladelse. Computerne kunne ifølge politiet bruges helt eller delvist til produktion af masseødelæggelsesvåben - og til styring af affyring af disse våben. Ifølge forsvarer, professor Erik Werlauff, handlede Nordic Computer i god tro, og der var intet farligt ved udstyret, som skulle eksporteres til iranske banker. Parterne mødes til et afklarende møde i retten i begyndelsen af september, mens den egentlige domsforhandling finder sted senere

Opsummering:
Aalborg-firmaet anklages for at sælge IT-udstyr til Iran